प्रमोद सावंत

प्रमोद सावंत एक भारतीय राजनीतिज्ञ एवं वर्तमान मे गोवा के मुख्यमंत्री हैं। सावंत गोवा के सैंकलिम विधान सभा क्षेत्र का प्रतिनिधित्व करते हैं। वे भारतीय जनता पार्टी के सदस्य औरपेशे से वे मूलतः आयुर्वेदिक चिकित्सक हैं। प्रमोद सावंत गोवा के 13वें मुख्यमंत्री हैं। मनोहर पर्रीकर के निधन के बाद मुख्यमंत्री के रूप में शपथ लेने से पहले वो गोवा विधानसभा के अध्यक्ष के रूप में कार्यरत थे।
जीवनी
सावंत का जन्म 24 अप्रैल 1973 को पांडुरंग और पद्मिनी सावंत के घर हुआ था।उन्होंने कोल्हापुर में गंगा एजुकेशन सोसाइटी के आयुर्वेदिक मेडिकल कॉलेज से आयुर्वेद, मेडिसिन और सर्जरी में स्नातक की डिग्री प्राप्त की और पुणे में तिलक महाराष्ट्र विश्वविद्यालय से मास्टर ऑफ सोशल वर्क की स्नातकोत्तर डिग्री ली।

राजनैतिक करियर
सावंत ने अपने चुनावी करियर की शुरुआत भारतीय जनता पार्टी के टिकट पर पीले निर्वाचन क्षेत्र से 2008 का उपचुनाव लड़कर की, जिसमें उन्हें हार मिली। उन्होंने सनकेलिम निर्वाचन क्षेत्र से 2012 का विधानसभा चुनाव लड़ा और जीत दर्ज की। उन्होंने कुछ समय के लिए भारतीय जनता पार्टी की गोवा इकाई के प्रवक्ता के रूप में भी काम किया। 2017 में, वो उसी निर्वाचन क्षेत्र से गोवा विधानसभा के लिए फिर से चुने गए। 22 मार्च 2017 को, उन्हें गोवा विधान सभा के अध्यक्ष के रूप में चुना गया था। मनोहर पर्रिकर के निधन के बाद गोवा के मुख्यमंत्री का पद रिक्त हो गया और इस पद के लिए सावंत को चुना गया। उन्होंने 19 मार्च 2019 को गोवा के 13वें मुख्यमंत्री के रूप में शपथ ली। 2022 गोवा विधानसभा चुनाव के बाद, बीजेपी विधायक दल की बैठक में प्रमोद सावंत को ही गोवा के नए मुख्यमंत्री पर के लिए चुना गया है। केंद्रीय पर्यवेक्षक नरेंद्र सिंह तोमर ने विधायक दल की बैठक के बाद सावंत के नाम का ऐलान किया।

इन्हें भी देखें

सन्दर्भ

श्रेणी:1973 में जन्मे लोग
श्रेणी:भारतीय जनता पार्टी के मुख्यमंत्री
श्रेणी:जीवित लोग
श्रेणी:गोवा के मुख्यमंत्री